Froyla Tzalam

Froyla Tzalam (født i San Antonio i distriktet Toledo) er en belizisk antropolog som har arbeidet med kultur, historie og urfolksrettigheter og som fra mai 2021 er landets generalguvernør.

Liv og virke 
Tzalam kommer fra landsbyen San Antonio i distriktet Toledo, sør i Belize. Hun tilhører folkegruppen mopan, som taler mayaspråket mopan. Hun har publisert en grammatikkbok for dette språket.

Tzalam studerte i utlandet. Hun har mastergrad i landsbygdsutvikling fra University of Sussex i Storbritannia og bachelorgrad i antropologi fra Trinity University i Texas i USA.

Tzalam har vært direktør i Institute of Social and Cultural Research, deltatt i ledelsen av undervisningsdepartementets program for utdannelse av lærere i afrikansk historie og mayahistorie og ledet en mayaskole. I 2014 overtok hun som leder for Sarstoon Temash Institute for Indigenous Management, en miljøvernorganisasjon basert i mayasamfunnet i Belize.

Hun stilte i 2013 til landsbyvalg for People's United Party (PUP). I 2017 takket hun nei til å bli nominert til en plass i Senatat.

Etter at Colville Norbert Young kunngjorde sin avgang fra generalguvernørembetet, nominerte statsminister Johnny Briceño i april 2021 Tzalam som Belizes nye generalguvernør. Tzalam ble innsatt som generalguvernør 27. mai 2021.

Verk 
 Froyla Tzalam: Kamb'al Ich T'an Mopan Maya = Learning Mopan Maya, Blue Creek: Tumul K'in Center of Learning, 2009
 Joe Iyo, Froyla Tzalam og Francis Humphreys: Belize, a new vision. African and Maya civilizations, the heritage of a new nation, Belize City: Factory Books, 2007

Referanser 

Beliziske politikere